Niels Jensen var ikke længe om at beslutte sig for at stille den lille 5kw-mølle op ved sin ejendom. - Vi har egentligt altid syntes der har blæst her hvor vi bor. Det er jo en landejendom og der er langt til naboerne, så derfor syntes vi lige så godt vi kan udnytte den vindenergi der er her, siger nybagt vindmølle ejer Niels Jensen til TV2/NORD. Møllen koster knap 300.000 kroner og den skulle efter planen tjene sig selv hjem igen om 10 år. Godt hjulpet på vej af nye regler som gør, at vindmøllen ejeren kan sælge strøm til el-nettet til samme pris som han køber den. Derfor kan han bruge el-nettet som batteri for den strøm han ikke umiddelbart kan bruge. - Elprisen er ca. kr. 1,90 med afgifter og moms i dag. Det, at alt produceret strøm kan blive betalt med det, eller sparet med det, det er det der gør at det virkelig er noget ved, siger salgschef Kim Bilskov fra Cirkel Energi i Viborg til TV2/NORD. Cirkel Energi har indtil i dag opstillet 7 møller, og de har 20 mere i støbeskeen.

Referat:
Nye regler har øget interessen for små vindmøller som kan stilles op ved ejendomme på landet.  
Lørdag havde en nybagt vindmølle ejer fra Vegger i Himmerland inviteret til åbent hus. 
 